CELEX: 42019X1724
Language: mt
Date: 2019-10-18 00:00:00
Title: Ir-Regolament Nru 80 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi li jikkonċernaw l-approvazzjoni ta’ sits ta’ vetturi kbar għall-passiġġieri u ta’ dawn il-vetturi fir-rigward tas-saħħa tas-sits u tal-ankraġġi tagħhom 2019/1724

18.10.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 266/31
            
         
      It-testi oriġinali tan-NU/KEE biss għandhom effett ġuridiku skont id-dritt internazzjonali pubbliku. L-istatus u d-data tad-dħul fis-seħħ ta’ dan ir-Regolament għandhom jiġu vverifikati fl-aħħar verżjoni tad-dokument tal-istatus NU/KEE TRANS/WP.29/343, disponibbli fuq: http://www.unece.org/trans/main/wp29/wp29wgs/wp29gen/wp29fdocstts.html.
      Ir-Regolament Nru 80 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi li jikkonċernaw l-approvazzjoni ta’ sits ta’ vetturi kbar għall-passiġġieri u ta’ dawn il-vetturi fir-rigward tas-saħħa tas-sits u tal-ankraġġi tagħhom 2019/1724
      Jinkorpora t-test validu kollu sa:
      Is-Suppliment 3 għas-serje ta’ emendi 03 — Id-data tad-dħul fis-seħħ: 10 ta’ Frar 2018
      WERREJ
      REGOLAMENT
      
                  1.
               
               Kamp tal-Applikazzjoni
               
            
                  2.
               
               Definizzjonijiet
               
            
                  3.
               
               Applikazzjoni għall-approvazzjoni
               
            
                  4.
               
               Approvazzjoni
               
            
                  5.
               
               Rekwiżiti għas-sits
               
            
                  6.
               
               Rekwiżiti għall-ankraġġi tas-sits ta’ tip ta’ vettura
               
            
                  7.
               
               Rekwiżiti għal installazzjoni ta’ sits f’tip ta’ vettura
               
            
                  8.
               
               Konformità tal-produzzjoni
               
            
                  9.
               
               Penali għan-nuqqas ta’ konformità tal-produzzjoni
               
            
                  10.
               
               Modifika u estensjoni tal-approvazzjoni tat-tip tas-sit u/jew tip tal-vettura
               
            
                  11.
               
               Produzzjoni mwaqqfa għalkollox
               
            
                  12.
               
               Dispożizzjonijiet tranżizzjonali
               
            
                  13.
               
               Ismijiet u indirizzi tas-Servizzi Tekniċi responsabbli mit-twettiq tat-testijiet tal-approvazzjoni u tal-Awtoritajiet tal-Approvazzjoni tat-Tip
               
            APPENDIĊIJIET
      
                  1.
               
               Il-proċeduri tat-test għas-sits skont il-paragrafu 5 u/jew l-ankraġġi skont il-paragrafu 6.1.2 u/jew l-installazzjoni ta’ sits li jħarsu laġenba skont il-paragrafu 3 tal-Appendiċi 7
               
            
                  2.
               
               Proċedura tal-ittestjar għall-ankraġġi ta’ vettura b’applikazzjoni tal-paragrafu 6.1.1.
               
            
                  3.
               
               Il-kejl li għandu jittieħed
               
            
                  4.
               
               Determinazzjoni tal-kriterji ta’ aċċettabilità
               
            
                  5.
               
               Rekwiżiti u proċedura tat-test statiku
               
            
                  6.
               
               Karatteristiċi tal-assorbiment tal-enerġija tal-parti ta’ wara tad-dahar tas-sits
               
            
                  7.
               
               Rekwiżiti għas-salvagwardja tal-passiġġieri f’sits li jħarsu laġenba skont il-paragrafu 7.4.4.
               
            ANNESSI
      
                  1.
               
               Komunikazzjoni dwar l-approvazzjoni jew ċaħda jew estensjoni jew irtirar tal-approvazzjoni jew produzzjoni mwaqqfa għalkollox ta’ tip jew tipi ta’ sits fir-rigward tas-saħħa tiegħu (tagħhom), skont ir-Regolament Nru 80
               
            
                  2.
               
               Komunikazzjoni dwar l-approvazzjoni jew iċ-ċaħda jew l-estensjoni jew l-irtirar tal-approvazzjoni jew il-produzzjoni mwaqqfa għalkollox ta’ tip ta’ vettura fir-rigward tas-saħħa tal-ankraġġi tas-sits skont ir-Regolament Nru 80
               
            
                  3.
               
               Arranġamenti tal-marki tal-approvazzjoni
               
            
                  4.
               
               Il-proċedura biex jiġu ddeterminati l-punt “H” u l-angolu reali tat-torso għall-pożizzjonijiet bilqiegħda fil-vetturi bil-mutur
               
            1.   KAMP TAL-APPLIKAZZJONI
      1.1.   Dan ir-Regolament japplika għal:
      
                  (a)
               
               
                  Sits tal-passiġġieri li jiġu installati biex iħarsu ’l quddiem f’vetturi tal-kategoriji M2 u M3, tal-Klassijiet II, III u B (1);
               
            
                  (b)
               
               
                  Vetturi tal-kategoriji M2 u M3 tal-Klassijiet II, III u B (1), fir-rigward tal-ankraġġi tas-sits tal-passiġġieri u tal-installazzjoni tas-sits.
               
            
                  (c)
               
               
                  Ma japplikax għal sits li jħarsu lura, jew għal kwalunkwe lqugħ protettiv tar-ras armat ma’ dawn is-sits.
               
            1.2.   Fuq talba tal-manifattur, il-vetturi tal-kategorija M2 (1) approvati skont ir-Regolament Nru 17 għandhom jitqiesu li jissodisfaw ir-rekwiżiti ta’ dan ir-Regolament.
      1.3.   Vetturi fejn xi sits jibbenefikaw mid-deroga prevista fil-paragrafu 7.4 tar-Regolament Nru 14 għandhom jiġu approvati skont dan ir-Regolament.
      1.4.   L-installazzjoni ta’ sits li jħarsu laġenba għandha tkun ipprojbita f’vetturi tal-kategoriji M2 (tal-klassi II, III u B u M3 (tal-klassijiet II, III u B) bl-eċċezzjoni ta’ vetturi tal-kategorija M3 (tal-klassijiet II, III u B) ta’ massa mgħobbija massima teknikament permissibbli ta’ aktar minn 10 tunnellati, dment li jkunu ssodisfati r-rekwiżiti tal-paragrafu 7.4.
      1.5.   Il-paragrafu 1.4 ma japplikax għall-ambulanzi jew għal vetturi mibnija għall-użu mill-forzi armati, mid-difiża ċivili, mis-servizzi tat-tifi tan-nar u mill-forzi responsabbli għaż-żamma tal-ordni pubblika.
      2.   DEFINIZZJONIJIET
      Għall-finijiet ta’ dan ir-Regolament:
      2.1.   “Approvazzjoni ta’ sit” tfisser approvazzjoni ta’ tip ta’ sit bħala komponent fir-rigward tal-protezzjoni tal-okkupanti ta’ sits li jħarsu ’l quddiem, fejn għandhom x’jaqsmu s-saħħa u d-disinn tad-dahar tas-sits;
      2.2.   “Approvazzjoni ta’ vettura” tfisser approvazzjoni tat-tip ta’ vettura fir-rigward tas-saħħa tal-partijiet tal-istruttura tal-vettura li magħhom is-sits jkunu mwaħħla, kif ukoll l-istallazzjoni tas-sits;
      2.3.   “Tip ta’ sit” tfisser sits li essenzjalment ma jkunux ivarjaw fir-rigward tal-karatteristiċi li ġejjin, li x’aktarx jaffettwaw is-saħħa u l-aggressività tagħhom:
      2.3.1.   L-istruttura, l-forma, il-qisien u l-materjali tal-partijiet li jġorru t-tagħbija;
      2.3.2.   It-tipi u d-dimensjonijiet tas-sistema tal-aġġustament u tal-illokkjar tad-dahar tas-sit;
      2.3.3.   Id-dimensjonijiet, l-istruttura u l-materjali tal-irbit u tat-tagħmir ta’ sostenn (eż. is-saqajn);
      2.4.   “Tip ta’ vettura” tfisser vetturi li essenzjalment ma jkunux differenti fir-rigward ta’:
      2.4.1.   Il-karatteristiċi strutturali rilevanti għal dan ir-Regolament; kif ukoll,
      2.4.2.   It-tip jew tipi ta’ sit(s) tat-tip approvat armat(i) fil-vettura, jekk applikabbli.
      2.5.   “Sit” tfisser struttura li x’aktarx tiġi ankrata mal-istruttura ta’ vettura, inkluż il-finitura u l-fittings tal-irbit, maħsuba biex tintuża f’vettura, u biex takkomoda persuna adulta waħda jew aktar. Skont l-orjentazzjoni tiegħu, sit huwa ddefinit kif ġej:
      2.5.1.   “Sit li jħares’il quddiem” tfisser sit li jista’ jintuża waqt li l-vettura tkun miexja u li jħares lejn il-parti ta’ quddiem tal-vettura b’tali mod li l-pjan vertikali tas-simetrija tas-sit jifforma angolu ta’ inqas minn +10 ° jew – 10 ° mal-pjan vertikali tas-simetrija tal-vettura.
      2.5.2.   “Sit li jħares lura” tfisser sit li jista’ jintuża waqt li l-vettura tkun miexja u li jħares lejn il-parti ta’ wara tal-vettura b’tali mod li l-pjan vertikali tas-simetrija tas-sit jifforma angolu ta’ inqas minn +10 ° jew – 10 ° mal-pjan vertikali tas-simetrija tal-vettura.
      2.5.3.   “Sit li jħares laġenba” tfisser sit li jista’ jintuża waqt li l-vettura tkun miexja u li jħares lejn il-ġenb tal-vettura b’tali mod li l-pjan vertikali tas-simetrija tas-sit jifforma angolu ta’ 90 ° (± 10 °) mal-pjan vertikali tas-simetrija tal-vettura;
      2.6.   “Sit individwali” tfisser sit maħsub u mibni biex jakkomoda passiġġier wieħed bilqiegħda;
      2.7.   “Sit doppju” tfisser sit maħsub u mibni biex jakkomoda żewġ passiġġieri bilqiegħda wieħed ħdejn l-ieħor; żewġ sits ħdejn xulxin u li ma jkollhom l-ebda interkonnessjoni għandhom jitqiesu bħala żewġ sits individwali;
      2.8.   “Filliera ta’ sits” tfisser sit maħsub u mibni biex jakkomoda tliet passiġġieri bilqiegħda jew aktar, wieħed ħdejn l-ieħor; diversi sits individwali jew sits doppji ħdejn xulxin m’għandhomx jitqiesu bħala filliera ta’ sits;
      2.9.   “Kuxin tas-sit” tfisser il-parti tas-sit li tkun kważi orizzontali u maħsuba li żżomm passiġġier bilqiegħda;
      2.10.   “Dahar tas-sit” tfisser il-parti tas-sit li tkun kważi vertikali, maħsuba biex iżżomm id-dahar tal-passiġġier, spallejh u, possibilment, rasu;
      2.11.   “Sistema tal-aġġustament” tfisser l-apparat li bih is-sit jew il-partijiet tiegħu jkunu jistgħu jiġu aġġustati għal pożizzjoni xierqa għall-okkupant li hemm bilqiegħda.
      2.12.   “Sistema tal-ispostament” tfisser apparat li jippermetti li s-sit jew waħda mill-partijiet tiegħu jiġu spostati lateralment jew lonġitudinalment mingħajr pożizzjoni intermedjarja fissa tas-sit jew ta’ xi waħda mill-partijiet tiegħu, biex jiġi ffaċilitat l-aċċess għall-passiġġieri;
      2.13.   “Sistema tal-illokkjar” tfisser apparat li jiżgura li s-sit u l-partijiet tiegħu jkunu miżmuma fil-pożizzjoni tal-użu;
      2.14.   “Ankraġġ” tfisser parti mill-art jew mill-body ta’ vettura li s-sit jista’ jintrabat magħha;
      2.15.   “Fittings tal-irbit” tfisser il-boltijiet jew komponenti oħra użati biex is-sit jitwaħħal mal-vettura;
      2.16.   “Trolley” tfisser it-tagħmir tat-test magħmul u użat għar-riproduzzjoni dinamika tal-inċidenti tat-toroq li jinvolvu kolliżjoni minn quddiem;
      2.17.   “Sit awżiljarji” tfisser sit għall-manikin imwaħħal mat-trolley fuq wara tas-sit ittestjat. Dan is-sit għandu jirrappreżenta s-sit li jintuża fil-vettura, ippożizzjonat wara s-sit ittestjat;
      2.18.   “Pjan ta’ referenza” tfisser il-pjan li jgħaddi minn diversi punti ta’ kuntatt tal-għarqbejn tal-manikin, użat għad-determinazzjoni tal-punt H u l-angolu reali tat-torso għall-pożizzjoni bilqiegħda f’vetturi bil-mutur skont il-preskrizzjonijiet tal-Anness 4;
      2.19.   “Għoli ta’ referenza” tfisser l-għoli tal-parti ta’ fuq tas-sit ’il fuq mill-pjan ta’ referenza;
      2.20.   “Manikin” tfisser manikin skont l-ispeċifikazzjonijiet ta’ HYBRID II jew III (2) għal sits li jħarsu ’l quddiem; jew manikin skont l-ispeċifikazzjonijiet għal manikin għall-impatt mill-ġenb skont ir-Regolament Nru 95, Anness 6 għal sits jħarsu ’l quddiem;
      2.21.   “Żona ta’ referenza” tfisser l-ispazju bejn żewġ pjani lonġitudinali vertikali, 400 mm ’l bogħod minn xulxin u simetriċi fir-rigward tal-punt-H, u definit permezz tar-rotazzjoni tal-apparat tal-forma tar-ras, deskritt fir-Regolament Nru 21, Anness 1, minn vertikali għal orizzontali. L-apparat għandu jkun pożizzjonat kif deskritt f’dak l-Anness tar-Regolament Nru 21 u ssettjat fit-tul massimu tiegħu ta’ 840 mm u t-tul minimu tiegħu ta’ 736 mm għal-limitazzjoni residwa tal-spazju msemmi;
      2.22.   “Ċinturin bi punti” għall-fini ta’ dan ir-Regolament jinkludi wkoll ċinturini b’iktar minn tliet punti tal-ankraġġ;
      2.23.   “Spazjar tas-sits” tfisser, fil-każ ta’ sits li jħarsu fl-istess direzzjoni, id-distanza bejn in-naħa ta’ quddiem tal-kuxin tas-sit u n-naħa ta’ wara tal-kuxin tas-sit ta’ quddiemu, imkejla orizzontalment f’għoli ta’ 620 mm ’l fuq mill-art.
      3.   APPLIKAZZJONI GĦALL-APPROVAZZJONI
      3.1.   L-applikazzjoni għall-approvazzjoni ta’ sit għandha tiġi sottomessa mill-manifattur tas-sits jew mir-rappreżentant debitament akkreditat tiegħu.
      3.2.   L-applikazzjoni għall-approvazzjoni tal-vettura għandha tiġi sottomessa mill-manifattur tal-vettura jew mir-rappreżentant debitament akkreditat tiegħu.
      3.3.   L-applikazzjoni għall-approvazzjoni ta’ sit jew ta’ vettura għandha tkun akkumpanjata minn dawn id-dokumenti fi tliet kopji u d-dettalji li ġejjin:
      3.3.1.   Għall-approvazzjoni ta’ sit:
      3.3.1.1.   Deskrizzjoni dettaljata tas-sit, tal-fittings tal-irbit tiegħu u tas-sistemi tiegħu tal-aġġustament, tal-ispostament u tal-illokkjar;
      3.3.1.2.   Illustrazzjonijiet, fuq skala xierqa u b’dettall suffiċjenti, tas-sit, tal-fittings tal-irbit tiegħu u tas-sistemi tiegħu tal-aġġustament, tal-ispostament u tal-illokkjar;
      3.3.2.   Għall-approvazzjoni ta’ vettura:
      3.3.2.1.   Deskrizzjoni dettaljata tal-partijiet tal-istruttura tal-vettura użati bħala ankraġġi;
      3.3.2.2.   Illustrazzjonijiet, fuq skala xierqa u b’dettall suffiċjenti, tal-partijiet tal-vettura użati bħala ankraġġi.
      3.4.   Dawn li ġejjin għandhom jiġu sottomessi lid-dipartiment tekniku responsabbli għat-testijiet tal-approvazzjoni:
      3.4.1.   Żewġ sits li jirrappreżentaw it-tip għall-approvazzjoni, fil-każ tal-approvazzjoni ta’ sit;
      3.4.2.   Parti mill-istruttura tal-vettura, fil-każ tal-approvazzjoni ta’ vettura.
      4.   APPROVAZZJONI
      4.1.   Jekk is-sit sottomess għall-approvazzjoni skont dan ir-Regolament jissodisfa r-rekwiżiti rilevanti tal-paragrafu 5 msemmi taħt, l-approvazzjoni ta’ dak it-tip ta’ sit għandha tingħata.
      4.2.   Jekk il-vettura sottomessa għall-approvazzjoni skont dan ir-Regolament tissodisfa r-rekwiżiti rilevanti tal-paragrafi 6 u 7 msemmija taħt, l-approvazzjoni ta’ dik it-tip ta’ vettura għandha tingħata.
      4.3.   Għandu jiġi assenjat numru tal-approvazzjoni għal kull tip approvat. L-ewwel żewġ numri tiegħu (bħalissa 03, li jikkorrispondu għas-serje ta’ emendi 03) għandhom jindikaw is-serje ta’ emendi li jinkorporaw l-aktar emendi tekniċi ewlenija reċenti li saru lir-Regolament fi żmien il-ħruġ tal-approvazzjoni. L-istess Parti Kontraenti m’għandha tassenja l-istess numru lil ebda tip ta’ sit ieħor jew tip ta’ vettura oħra.
      4.4.   Notifika tal-approvazzjoni jew tal-estensjoni jew taċ-ċaħda tal-approvazzjoni ta’ tip ta’ sit u/jew tip ta’ vettura skont dan ir-Regolament għandha tiġi komunikata lill-Partijiet tal-Ftehim tal-1958 li japplikaw dan ir-Regolament, permezz ta’ formola konformi mal-mudell fl-Anness 1 u/jew l-Anness 2 ta’ dan ir-Regolament.
      4.5.   Għandha titwaħħal, b’mod li jidher u f’post disponibbli faċilment speċifikat fil-formola tal-approvazzjoni, ma’ kull sit li jikkonforma ma’ tip ta’ sit approvat skont dan ir-Regolament u ma’ kull vettura li tikkonforma ma’ tip ta’ vettura approvata skont dan ir-Regolament, marka tal-approvazzjoni internazzjonali li tikkonsisti f’:
      4.5.1.   Ċirku madwar l-ittra “E” segwit bin-numru li jiddistingwi l-pajjiż li jkun ta l-approvazzjoni (3);
      4.5.2.   In-numru ta’ dan ir-Regolament, segwit mill-ittra R, sing u n-numru tal-approvazzjoni, imqiegħed fuq il-lemin taċ-ċirku preskritt fil-paragrafu 4.5.1;
      4.6.   Il-marka tal-approvazzjoni għandha tkun tista’ tinqara b’mod ċar u ma tkunx tista’ titħassar.
      4.7.   Skont il-każ, il-marka tal-approvazzjoni għandha titqiegħed fuq is-sit jew sits jew fuq, jew viċin, il-pjanċa tad-data mwaħħla mal-vettura mill-manifattur.
      4.8.   Eżempji tal-arranġamenti tal-marki tal-approvazzjoni jingħataw fl-Anness 3.
      5.   REKWIŻITI GĦAS-SITS
      5.1.   Kull tip ta’ sit li jħares ’il quddiem għandu jkun suġġett għar-rekwiżiti tat-test tal-Appendiċi 1 (test dinamiku) inkella tal-Appendiċijiet 5 u 6 (test statiku), fuq talba mill-manifattur.
      5.2.   It-testijiet li t-tip tas-sit ikun għadda minnhom għandhom jiġu rreġistrati fil-formola tal-komunikazzjoni li tikkonċerna l-approvazzjoni ta’ tip ta’ sit u b’konformità mal-mudell fl-Anness 1.
      5.3.   Kull sistema ta’ aġġustament u ta’ spostament provduta għandha tinkorpora sistema ta’ llokkjar, li għandha topera awtomatikament.
      5.4.   Is-sistemi tal-aġġustament u ta’ llokkjar m’hemmx għalfejn ikunu jaħdmu kompletament wara t-test.
      5.5.   It-trażżin tar-ras għandu jintrama fuq kull sit ta’ quddiem fuq in-naħa ta’ barra f’kull vettura tal-kategorija M2 b’massa massima li ma tkunx teċċedi it-3 500 kg; Dan it-trażżin tar-ras għandu jkun konformi mar-Rekwiżiti tar-Regolament tan-NU Nru 25, kif emendat mis-serje ta’ emendi 04.
      6.   REKWIŻITI GĦALL-ANKRAĠĠI TAS-SITS TA’ TIP TA’ VETTURA
      6.1.   L-ankraġġi tas-sits tal-vettura għandhom ikunu kapaċi jifilħu:
      6.1.1.   Jew it-test deskritt fl-Appendiċi 2;
      6.1.2.   Inkella, jekk sit ikun imwaħħal fuq il-parti tal-istruttura tal-vettura li tkun qed tiġi ttestjata, it-testijiet preskritti fl-Appendiċi 1. Is-sit m’hemmx għalfejn ikun bilfors sit approvat diment li jissodisfa r-rekwiżiti tal-paragrafu 3.2.1 tal-appendiċi msemmi hawn fuq.
      6.2.   Deformazzjoni permanenti, inkluż ksur, ta’ ankraġġ jew taż-żona tal-madwar għandha tkun permessa diment li l-forza preskritta tkun inżammet matul il-perjodu preskritt.
      6.3.   Meta jkun hemm iktar minn tip wieħed ta’ ankraġġ fuq vettura, kull varjant għandu jiġi ttestjat sabiex tinkiseb approvazzjoni għall-vettura.
      6.4.   Test wieħed jista’ jintuża sabiex jiġu approvati sit u vettura simultanjament.
      6.5.   Fil-każ ta’ vetturi tal-kategorija M3, l-ankraġġi tas-sits għandhom jitqiesu konformi mar-rekwiżiti tal-paragrafi 6.1 u 6.2 jekk l-ankraġġi taċ-ċinturin tas-sikurezza tal-pożizzjonijiet bilqiegħda korrispondenti jkunu mwaħħla direttament mas-sits installati u dawn l-ankraġġi taċ-ċinturini jkunu konformi mar-rekwiżiti tar-Regolament Nru 14, jekk meħtieġ bid-deroga prevista fil-paragrafu 7.4.
      7.   REKWIŻITI GĦAL INSTALLAZZJONI TAS-SITS F’TIP TA’ VETTURA
      7.1.   Is-sits kollha installati li jħarsu ’l quddiem għandhom jiġu approvati skont ir-rekwiżiti tal-paragrafu 5 ta’ dan ir-Regolament u soġġetti għall-kundizzjonijiet li ġejjin:
      7.1.1.   Is-sit għandu jkollu għoli ta’ referenza ta’ minn lanqas 1 m; kif ukoll
      7.1.2.   Il-punt-H tas-sit immedjatament warajh għandu jkun inqas minn 72 mm ogħla mill-punt-H tas-sit inkwistjoni jew, jekk is-sit ta’ wara jkollu l-punt-H iktar minn 72 mm ogħla, is-sit inkwistjoni għandu jiġi ttestjat u approvat għall-installazzjoni f’dik il-pożizzjoni.
      7.2.   Fil-każ ta’ approvazzjonijiet skont l-Appendiċi 1, it-Testijiet 1 u 2 għandhom japplikaw, b’dawn l-eċċezzjonijiet:
      7.2.1.   It-Test 1 m’għandux japplika meta d-dahar tas-sit ma jistax jintlaqat minn passiġġier mhux marbut (jiġifieri m’hemm ebda sit li jħares ’il quddiem jew lejn il-ġenb, direttament wara s-sit ittestjat).
      7.2.2.   It-test 2 m’għandux japplika:
      7.2.2.1.   Jekk in-naħa ta’ wara tas-sit ma tkunx tista’ tintlaqat minn passiġġier marbut; jew
      7.2.2.2.   Jekk is-sit ta’ wara jkun sit li jħares ’il quddiem mgħammar b’ċinturin bi 3 punti b’ankraġġi li jkunu kompletament konformi mar-Regolament Nru 14 (mingħajr deroga); jew
      7.2.2.3.   Jekk is-sit jissodisfa r-rekwiżiti tal-Appendiċi 6 ta’ dan ir-Regolament.
      7.3.   Għal approvazzjonijiet skont l-Appendiċi 5 u 6, it-testijiet kollha għandhom japplikaw, minbarra kif ġej:
      7.3.1.   It-test tal-Appendiċi 5 m’għandux japplika jekk id-dahar tas-sit ma jistax jintlaqat minn passiġġier mhux marbut (jiġifieri m’hemm ebda sit li jħares ’il quddiem jew lejn il-ġenb direttament wara s-sit ittestjat).
      7.3.2.   It-test tal-Appendiċi 6 ma għandux japplika:
      7.3.2.1.   Jekk in-naħa ta’ wara tas-sit ma tkunx tista’ tintlaqat minn passiġġier marbut; jew
      7.3.2.2.   Jekk is-sit ta’ wara jkun sit li jħares ’il quddiem mgħammar b’ċinturin bi 3 punti b’ankraġġi li jkunu kompletament konformi mar-Regolament Nru 14 (mingħajr deroga).
      7.4.   L-installazzjoni ta’ sits li jħarsu laġenba għandha tkun soġġetta għall-kundizzjonijiet li ġejjin:
      7.4.1.   Is-sit għandu jkollu għoli ta’ referenza ta’ minn lanqas 1 m;
      7.4.2.   Il-pjan li jgħaddi mill-punti-H ta’ sits maġenb xulxin li jħarsu laġenba għandu jkun parallel mal-pjan ta’ referenza;
      7.4.3.   Id-distanza orizzontali bejn il-linji tal-punt-H ta’ żewġ sits maġenb xulxin li jħarsu laġenba m’għandhiex tkun aktar minn 725 mm u m’għandhiex tkun inqas minn 450 mm, imkejla orizzontalment bejn pjanijiet vertikali lonġitudinali miċ-ċentri ta’ dawn il-pożizzjonijiet bilqiegħda, (ara l-Appendiċi 7, il-Figura 1); kif ukoll
      7.4.4.   Il-passiġġieri f’sits li jħarsu laġenba għandhom jiġu protetti permezz ta’ parti tal-vettura (eż taqsima, ħajt jew dahar tas-sit ta’ sit li jħares ’il quddiem) li tkun aktar ’il quddiem mill-ewwel wieħed mis-sits li jħarsu laġenba. Din il-parti tal-vettura għandha tissodisfa r-rekwiżiti tal-Appendiċi 7. Għandha żżomm il-funzjoni protettiva tagħha matul l-ittestjar.
      8.   KONFORMITÀ TAL-PRODUZZJONI
      Il-proċeduri tal-konformità tal-produzzjoni għandhom ikunu konformi ma’ dawk stabbiliti fil-Ftehim, Appendiċi 2 (E/ECE/324-E/ECE/TRANS/505/Rev.2), skont dawn ir-rekwiżiti:
      8.1.   Sits u/jew vetturi approvati skont dan ir-Regolament għandhom jiġu mmanifatturati b’tali mod li jkunu konformi mat-tip approvat billi jissodisfaw ir-rekwiżiti stabbiliti fil-paragrafi 5, 6 u 7 ta’ hawn fuq.
      8.2.   Biex ikun ivverifikat li r-rekwiżiti tal-paragrafu 8.1 jkunu ġew issodisfati, għandhom isiru kontrolli adegwati tal-produzzjoni. F’dan il-każ, kontrolli adegwati tfisser il-verifika tad-dimensjonijiet tal-prodott kif ukoll l-eżistenza ta’ proċeduri għall-kontroll effettiv tal-kwalità tal-prodotti.
      8.3.   L-awtorità kompetenti li tkun tat l-Approvazzjoni tat-Tip tista’ fi kwalunkwe ħin tivverifika l-metodi tal-kontroll tal-konformità applikabbli għal kull unità tal-produzzjoni u twettaq fuq kampjuni kwalunkwe test li tqis meħtieġ minn fost it-testijiet imwettqa għall-approvazzjoni. Il-frekwenza normali ta’ dawn il-verifiki għandha tkun ta’ darba fis-sena.
      9.   PENALI GĦAN-NUQQAS TA’ KONFORMITÀ TAL-PRODUZZJONI
      9.1.   L-approvazzjoni mogħtija fir-rigward ta’ tip ta’ sit u/jew tip ta’ vettura skont dan ir-Regolament tista’ tiġi rtirata jekk ir-rekwiżiti stabbiliti qabel ma jiġux issodisfati.
      9.2.   Jekk Parti Kontraenti tal-Ftehim li tapplika dan ir-Regolament tirtira approvazzjoni li tkun tat preċedentement, għandha tinnotifika b’dan immedjatament lill-Partijiet Kontraenti tal-Ftehim l-oħra li japplikaw dan ir-Regolament, permezz ta’ formola tal-komunikazzjoni li tikkonforma mal-mudell fl-Anness 1 u/jew l-Anness 2 ta’ dan ir-Regolament.
      10.   MODIFIKA U ESTENSJONI TAL-APPROVAZZJONI TAT-TIP TAS-SIT U/JEW TIP TAL-VETTURA
      10.1.   Kull modifika fit-tip tas-sit u/jew it-tip tal-vettura għandha tiġi notifikata lill-Awtorità tal-Approvazzjoni tat-Tip li tkun approvat it-tip tas-sit u/jew it-tip tal-vettura. L-awtorità tista’ mbagħad jew:
      10.1.1.   Tikkunsidra li l-modifiki magħmula x’aktarx ma jkollhomx effett negattiv apprezzabbli u li fi kwalunkwe każ is-sit u/jew il-vettura xorta huma konformi mar-rekwiżiti; jew
      10.1.2.   Tesiġi rapport tat-test ieħor mis-Servizz Tekniku responsabbli mit-twettiq tat-testijiet.
      10.2.   Il-konferma jew ir-rifjut tal-approvazzjoni, bl-ispeċifikazzjoni tal-alterazzjonijiet, għandha tiġi kkomunikata permezz tal-proċedura speċifikata fil-paragrafu 4.4 ta’ hawn fuq lill-Partijiet tal-Ftehim li japplikaw dan ir-Regolament.
      10.3.   L-Awtorità tal-Approvazzjoni tat-Tip li toħroġ l-estensjoni tal-approvazzjoni għandha tassenja numru tas-serje għal dik l-estensjoni u tinforma lill-Partijiet l-oħra tal-Ftehim tal-1958 li japplikaw dan ir-Regolament dwar dan permezz ta’ formola tal-komunikazzjoni li tikkonforma mal-mudell fl-Anness 1 u/jew l-Anness 2 ta’ dan ir-Regolament.
      11.   PRODUZZJONI MWAQQFA GĦALKOLLOX
      Jekk id-detentur tal-approvazzjoni jwaqqaf għalkollox il-manifattura tat-tip ta’ vettura approvat skont dan ir-Regolament, huwa għandu jgħarraf b’dan lill-awtorità li tkun tat l-approvazzjoni. Meta tirċievi l-komunikazzjoni rilevanti, dik l-awtorità għandha tinforma b’dan lill-Partijiet l-oħra tal-Ftehim tal-1958 li japplikaw dan ir-Regolament permezz ta’ formola tal-komunikazzjoni li tikkonforma mal-mudell fl-Anness 1 u/jew l-Anness 2 ta’ dan ir-Regolament.
      12.   DISPOŻIZZJONIJIET TRANŻIZZJONALI
      12.1.   Mid-data uffiċjali tad-dħul fis-seħħ tas-serje ta’ emendi 02, l-ebda Parti Kontraenti li tapplika dan ir-Regolament m’għandha tirrifjuta li tagħti approvazzjonijiet skont dan ir-Regolament kif ġie emendat bis-serje ta’ emendi 02.
      12.2.   Mill-1 ta’ Novembru 2012, il-Partijiet Kontraenti li japplikaw dan ir-Regolament għandhom jagħtu l-approvazzjonijiet biss jekk ir-rekwiżiti ta’ dan ir-Regolament, kif emendat mis-serje ta’ emendi 02, ikunu ssodisfati.
      12.3.   Mill-1 ta’ Novembru 2014, l-approvazzjonijiet mogħtija skont dan ir-Regolament għandhom jieqfu jkunu validi, ħlief dawk mogħtija f’konformità mar-rekwiżiti ta’ dan ir-Regolament kif emendat mis-serje ta’ emendi 02.
      12.4.   Mill-1 ta’ Novembru 2014, il-Partijiet Kontraenti li japplikaw dan ir-Regolament jistgħu jirrifjutaw l-ewwel reġistrazzjoni nazzjonali jew reġjonali (l-ewwel dħul fis-servizz) ta’ vettura li ma tkunx ingħatat l-approvazzjoni tat-tip f’konformità mar-rekwiżiti tas-serje ta’ emendi 02 ta’ dan ir-Regolament.
      12.5.   Anki wara d-data tad-dħul fis-seħħ tas-serje ta’ emendi 02, l-approvazzjonijiet tal-komponenti għas-serje ta’ emendi 01 ta’ dan ir-Regolament għandhom jibqgħu validi u l-Partijiet Kontraenti li japplikaw dan ir-Regolament għandhom ikomplu jaċċettawhom u m’għandhomx jirrifjutaw li jagħtu estensjonijiet ta’ approvazzjoni għas-serje ta’ emendi 01 ta’ dan ir-Regolament.
      12.6.   Mid-data uffiċjali tad-dħul fis-seħħ tas-serje ta’ emendi 03, l-ebda Parti Kontraenti li tapplika dan ir-Regolament m’għandha tirrifjuta li tagħti approvazzjonijiet skont dan ir-Regolament kif ġie emendat bis-serje ta’ emendi 03.
      12.7.   Minn 24 xahar wara d-data tad-dħul fis-seħħ tas-serje ta’ emendi 03, il-Partijiet Kontraenti li japplikaw dan ir-Regolament għandhom jagħtu approvazzjonijiet għal tipi ta’ vetturi ġodda biss jekk ir-rekwiżiti ta’ dan ir-Regolament ikunu ssodisfati, kif emendat mis-serje ta’ emendi 03.
      12.8.   Minn 60 xahar wara d-dħul fis-seħħ tas-serje ta’ emendi 03 ta’ dan ir-Regolament, il-Partijiet Kontraenti li japplikaw dan ir-Regolament jistgħu jirrifjutaw l-approvazzjoni tat-tip nazzjonali jew reġjonali, u jistgħu jirrifjutaw l-ewwel reġistrazzjoni nazzjonali jew reġjonali (l-ewwel dħul fis-servizz) ta’ vettura li ma tissodisfax ir-rekwiżiti tas-serje ta’ emendi 03 ta’ dan ir-Regolament.
      12.9.   Anki wara d-data tad-dħul fis-seħħ tas-serje ta’ emendi 03, l-approvazzjonijiet ta’ komponenti għas-serje ta’ emendi 01 jew 02 ta’ dan ir-Regolament għandhom jibqgħu validi u l-Partijiet Kontraenti li japplikaw dan ir-Regolament għandhom ikomplu jaċċettawhom u m’għandhomx jirrifjutaw li jagħtu estensjonijiet tal-approvazzjoni skont is-serje ta’ emendi 01 jew 02 ta’ dan ir-Regolament.
      13.   ISMIJIET U INDIRIZZI TAS-SERVIZZI TEKNIĊI RESPONSABBLI MIT-TWETTIQ TAT-TESTIJIET TAL-APPROVAZZJONI U TAL-AWTORITAJIET TAL-APPROVAZZJONI TAT-TIP
      Il-Partijiet tal-Ftehim tal-1958 li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-Servizzi Tekniċi responsabbli mit-twettiq tat-testijiet tal-approvazzjoni u tal-Awtoritajiet tal-Approvazzjoni tat-Tip li jagħtu l-approvazzjoni u li lilhom għandhom jintbagħtu l-formoli li jiċċertifikaw approvazzjoni jew estensjoni jew rifjut jew irtirar ta’ approvazzjoni, maħruġa f’pajjiżi oħrajn.
      
         (1)  Kif definit fir-Riżoluzzjoni Konsolidata dwar il-Kostruzzjoni tal-Vetturi (R.E.3.), dokument ECE/TRANS/WP.29/78/Rev.6, paragrafu 2. – http://www.unece.org/trans/main/wp29/wp29wgs/wp29gen/wp29resolutions.html
      
         (2)  L-ispeċifikazzjonijiet tekniċi u l-illustrazzjonijiet dettaljati ta’ HYBRID II u III, li jikkorrispondu mad-dimensjonijiet prinċipali ta’ ħamsin fil-mija tal-irġiel fl-Amerka, u l-ispeċifikazzjonijiet għall-aġġustament tiegħu għal dan it-test huma depożitati mas-Segretarju Ġenerali tan-Nazzjonijiet Uniti u jistgħu jiġu kkonsultati fuq talba fis-segretarjat tal-Kummissjoni Ekonomika għall-Ewropa, Palais des Nations, Ġinevra, l-Iżvizzera.
      
         (3)  In-numri li jiddistingwu l-Partijiet Kontraenti tal-Ftehim tal-1958 jingħataw fl-Anness 3 tar-Riżoluzzjoni Konsolidata dwar il-Kostruzzjoni tal-Vetturi (R.E.3), id-dokument ECE/TRANS/WP.29/78/Rev. 6, Anness 3 - http://www.unece.org/trans/main/wp29/wp29wgs/wp29gen/wp29resolutions.html
   
   
      
         APPENDIĊI 1
         Il-proċeduri tat-test għas-sits skont il-paragrafu 5 u/jew l-ankraġġi skont il-paragrafu 6.1.2 u/jew l-installazzjoni ta’ sits li jħarsu laġenba skont il-paragrafu 3 tal-Appendiċi 7
         1.   REKWIŻITI
         1.1.   It-testijiet għandhom jistabbilixxu:
         1.1.1.   Jekk l-okkupant(i) tas-sit jinżammx/jinżammux korrettament mis-sit(s) ta’ quddiemu/quddiemhom u/jew permezz tal-użu ta’ ċinturin tas-sikurezza.
         1.1.1.1.   Dan ir-rekwiżit għandu jitqies bħala ssodisfat jekk il-moviment ’il quddiem ta’ kwalunkwe parti mit-tronk u r-ras tal-manikin ma tgħaddix lil hinn mill-pjan vertikali trasversali li qiegħed 1,6 m mill-punt R tas-sit awżiljari;
         1.1.2.   Jekk l-okkupant(i) tas-sit ma jindarabx/ma jindarbux serjament.
         1.1.2.1.   Dan il-kriterju għandu jitqies bħala ssodisfat jekk il-kriterji ta’ aċċettabilità biomekkanika għall-manikin strumentat, determinati f’konformità mal-Appendiċi 4, ikunu ntlaħqu; jiġifieri:
         1.1.2.2.   Għal manikin f’sit awżiljari li jħares ’il quddiem, dawn il-kriterji ta’ aċċettabilità biomekkanika jridu jiġu ssodisfati:
         1.1.2.2.1.   Il-kriterju tal-ġrieħi fir-ras HIC ikun inqas minn 500;
         1.1.2.2.2.   Il-kriterju tal-aċċettabbiltà għat-toraċi (ThAC) ikun inqas minn 30 g minbarra għall-perjodi li jammontaw għal inqas minn 3 ms (g = 9,81 m/s2);
         1.1.2.2.3.   il-kriterju tal-aċċettabbiltà għall-wirk (FAC) ikun inqas minn 10 kN u l-valur ta’ 8 kN ma jinqabiżx għall-perjodi li jammontaw għal iktar minn 20 ms;
         1.1.2.3.   Għal manikin f’sit awżiljari li jħares laġenba, dawn il-kriterji ta’ aċċettabilità biomekkanika jridu jiġu ssodisfati:
         1.1.2.3.1.   Il-kriterju tal-ġrieħi fir-ras HIC ikun inqas minn 500;
         1.1.2.3.2.   Il-kriterji tal-aċċettabilità għat-toraċi:
         
                     (a)
                  
                  
                     Kriterju tad-Deflessjoni tal-Kustilji (RDC — Rib Deflection Criterion) 42 mm jew inqas;
                  
               
                     (b)
                  
                  
                     Kriterju tat-Tessut Artab (kriterju tal-viskożità) (VC) 1,0/sec jew inqas;
                  
               1.1.2.3.3.   Il-kriterju ta’ aċċettabilità għall-pelvi:
         Forza Massima tas-Simfisi tal-Pubis (PSPF) inqas minn jew daqs 6 kN;
         1.1.2.3.4.   Il-kriterju ta’ aċċettabilità għall-addome:
         Forza Massima fuq l-Addome (APF — Abdominal Peak Force) - forza interna ta’ 2,5 kN jew inqas (ekwivalenti għal forza esterna ta’ 4,5 kN).
         1.1.3.   Jekk is-sit u l-mountings tas-sit ikunux b’saħħithom biżżejjed.
         1.1.3.1.   Dan ir-rekwiżit għandu jitqies sodisfatt jekk:
         1.1.3.1.1.   Ebda parti mis-sit, il-mountings jew l-aċċessorji tiegħu ma tinqala’ kompletament waqt it-test;
         1.1.3.1.2.   Is-sit jibqa’ miżmum sod, anke jekk ankraġġ wieħed jew iktar jinqalgħu parzjalment, u s-sistemi kollha ta’ llokkjar jibqgħu llokkjati waqt it-test kollu;
         1.1.3.1.3.   Wara t-test l-ebda parti strutturali tas-sit jew tal-aċċessorji ma jkollha qsim jew truf jew kantunieri ppuntati jew li jaqtgħu li jistgħu jikkawżaw xi korriment lill-persuna.
         1.2.   Il-fittings kollha li jifformaw parti mid-dahar tas-sit jew l-aċċessorji tiegħu għandhom ikunu tali li ma jkunux jistgħu jikkawżaw xi korriment lill-passiġġier waqt l-impatt. Dan ir-rekwiżit għandu jitqies issodisfat jekk kwalunkwe parti li tagħmel kuntatt ma’ sfera b’dijametru ta’ 165 mm tippreżenta raġġ ta’ kurvatura ta’ mill-inqas 5 mm.
         1.2.1.   Jekk kwalunkwe parti mill-fittings u l-aċċessorji msemmija qabel tkun magħmula minn materjal ta’ ebusija ta’ inqas minn 50 shore A fuq dahar riġidu, ir-rekwiżiti stabbiliti fil-paragrafu 1.2 imsemmi hawn fuq għandhom japplikaw biss għad-dahar riġidu.
         1.2.2.   Il-partijiet tad-dahar tas-sit bħalma huma l-apparati tal-aġġustament għas-sit u l-aċċessorji m’għandhomx ikunu suġġetti għal ebda rekwiżit tal-paragrafu 1.2 jekk fil-pożizzjoni ta’ mistrieħ dawn ikunu taħt pjan orizzontali 400 mm ’il fuq mill-pjan ta’ referenza, anke jekk l-okkupant jista’ jiġi f’kuntatt ma’ dawn.
         2.   TĦEJJIJA TAS-SIT ITTESTJAT
         2.1.   Is-sit ittestjat għandu jkun armat:
         2.1.1.   Jew fuq pjattaforma tal-ittestjar li sservi bħala mudell tal-karozzerija ta’ vettura,
         2.1.2.   Jew fuq pjattaforma riġida tal-ittestjar.
         2.2.   L-ankraġġ fuq il-pjattaforma tal-ittestjar provduta għas-sit(s) tal-ittestjar għandu jiġi identifikat ma’ jew ikollu l-istess karatteristiċi bħal dawk użati fil-vettura/i li fiha/fihom is-sit huwa maħsub li jintuża.
         2.3.   Is-sit ittestjat għandu jkun komplut bit-tapizzerija u l-aċċessorji kollha. Jekk is-sit ikollu mejda mwaħħla miegħu, din għandha tkun fil-pożizzjoni stivata.
         2.4.   Jekk ikun aġġustabbli lateralment, is-sit għandu jitqiegħed f’pożizzjoni ta’ estensjoni massima.
         2.5.   Jekk ikun aġġustabbli, id-dahar tas-sit għandu jiġi aġġustat b’tali mod li l-inklinazzjoni tat-torso tal-manikin li tirriżulta, użata għad-determinazzjoni tal-punt-H u l-angolu reali tat-torso għall-pożizzjonijiet bilqiegħda f’vetturi bil-mutur jkunu l-eqreb possibbli ta’ dak rakkomandat mill-manifattur għall-użu normali jew, fin-nuqqas ta’ xi rakkomandazzjoni partikolari mill-manifattur għall-użu normali jew, fin-nuqqas ta’ xi rakkomandazzjoni partikolari mill-manifattur, l-eqreb possibbli għal 25 ° lejn wara fir-rigward tal-vertikali.
         2.6.   Jekk id-dahar tas-sit ikun mgħammar bi lqugħ protettiv tar-ras aġġustabbli għall-għoli, dan għandu jkun fl-iktar pożizzjoni baxxa possibbli tiegħu.
         2.7.   Iċ-ċinturini tas-sikurezza ta’ tip approvat, li jikkonformaw mar-Regolament Nru 16 u mwaħħla fuq ankraġġi installati skont ir-Regolament Nru 14 (inkluż, jekk applikabbli, id-deroga prevista fil-paragrafu 7.4 ta’ dak ir-Regolament) għandhom jitwaħħlu kemm mas-sit awżiljari kif ukoll mas-sit ittestjat.
         3.   TESTIJIET DINAMIĊI
         3.1.   Test 1
         Il-pjattaforma tal-ittestjar għandha titwaħħal mat-trolley.
         3.2.   Sit awżiljari
         Is-sit awżiljari jista’ jkun tal-istess tip bħas-sit ittestjat u għandu jitqiegħed b’mod parallel ma’ u direttament wara s-sit ittestjat. Iż-żewġ sits għandhom ikunu fl-istess għoli, aġġustati b’mod identiku u bi spazju bejn is-sits ta’ 750 mm.
         3.2.1.   Jekk jintuża sit awżiljari ta’ tip differenti dan għandu jissemma fil-formola tal-komunikazzjoni dwar l-approvazzjoni ta’ tip ta’ sit u l-konformità mal-mudell fl-Anness 1 ta’ dan ir-Regolament.
         3.3.   Il-manikin
         3.3.1.   Il-manikin għandu jitqiegħed mhux marbut fuq is-sit awżiljari sabiex il-pjan ta’ simetrija tiegħu jikkorrispondi mal-pjan ta’ simetrija tal-pożizzjoni bilqiegħda inkwistjoni.
         3.3.2.   Irrispettivament mill-pożizzjoni bilqiegħda tal-manikin, l-angolu ta’ bejn id-driegħ ta’ fuq u l-linja ta’ referenza tad-driegħ tat-torso fuq kull naħa għandu jkun 40 ° ± 5 °. Il-linja ta referenza tad-driegħ tat-torso hija ddefinita bħala l-intersezzjoni tal-pjan tanġenzjali mas-superfiċje ta’ quddiem tal-kustilji u l-pjan vertikali lonġitudinali tal-manikin li fih hemm id-driegħ. Ir-riġlejn għandhom ikunu estiżi sal-livell massimu u għandhom, jekk ikun possibbli, ikunu paralleli; l-għarqbejn għandhom ikunu jmissu l-art.
         3.3.3.   Kull manikin meħtieġ għandu jiġi installat fuq sit skont din il-proċedura:
         3.3.3.1.   Il-manikin għandu jitqiegħed fuq is-sit viċin kemm jista’ jkun tal-pożizzjoni mixtieqa,
         3.3.3.2.   Superfiċje ċatta u riġida b’erja ta’ 76 mm × 76 mm għandha titqiegħed fil-baxx kemm jista’ jkun kontra n-naħa ta’ quddiem tat-torso tal-manikin,
         3.3.3.3.   Is-superfiċje ċatta għandha tingħafas orizzontalment mat-torso tal-manikin b’tagħbija ta’ bejn il-25 u l-35 daN:
         3.3.3.3.1.   It-torso għandu jinġibed ’il quddiem mill-ispallejn għall-pożizzjoni vertikali, imbagħad jitqiegħed lura mad-dahar tas-sit. Din l-operazzjoni għandha ssir darbtejn;
         3.3.3.3.2.   Mingħajr mat-torso jiċċaqlaq, ir-ras għandha titqiegħed f’pożizzjoni tali li l-pjattaforma li ssostni l-istrumenti tal-kejl li jkunu fir-ras tkun orizzontali u li l-pjan saġittali medjan tar-ras ikun parallel għal dak tal-vettura (għal sits li jħarsu laġenba, sabiex il-pjan saġittali medjan tar-ras għandu jkun parallel mal-pjan medjan vertikali tas-sit).
         3.3.3.4.   Is-superfiċje ċatta titneħħa b’attenzjoni,
         3.3.3.5.   Il-manikin għandu jitressaq ’il quddiem fuq is-sit u l-proċedura ta’ tqegħid deskritta fuq tiġi ripetuta,
         3.3.3.6.   Jekk ikun meħtieġ, il-pożizzjoni tal-iktar membri baxxi għandha tkun korretta,
         3.3.3.7.   L-istrumenti tal-kejl installati b’ebda mod m’għandhom jaffettwaw il-moviment tal-manikin waqt l-impatt,
         3.3.3.8.   It-temperatura tas-sistema tal-istrumenti tal-kejl għandha tkun stabbilizzata qabel it-test u tinżamm kemm jista’ jkun possibbli f’medda ta’ bejn id-19 °C u s-26 °C.
         3.4.   Simulazzjoni tal-impatt
         3.4.1.   Il-bidla totali fil-veloċità tat-trolley li jissimula l-impatt għandha tkun bejn 30 u 32 km/h.
         3.4.2.   Id-deċelerazzjoni jew, fuq għażla tal-applikant, l-aċċelerazzjoni tat-trolley waqt is-simulazzjoni tal-impatt għandha tkun skont id-dispożizzjonijiet li jidhru fil-figura taħt. Għajr għal intervalli li jammontaw għal inqas minn 3 ms, il-kurva tad-deċelerazzjoni jew l-aċċelerazzjoni tat-trolley bħala funzjoni tal-ħin għandha tibqa’ bejn il-kurvi tal-limitu murija fil-figura.
         3.4.3.   Barra minn hekk, id-deċelerazzjoni jew l-aċċelerazzjoni medja għandha tkun bejn 6,5 u 8,5 g.
         3.5.   Test 2
         3.5.1.   It-Test 1 għandu jkun ripetut b’manikin bilqiegħda fuq is-sit awżiljari; il-manikin għandu jkun marbut b’ċinturin tas-sikurezza mwaħħal u aġġustat f’konformità mal-istruzzjonijiet tal-manifattur. L-għadd ta’ punti tal-ankraġġ taċ-ċinturin tas-sikurezza għall-fini tat-Test 2 għandhom jiġu rreġistrati fil-formola tal-komunikazzjoni li tikkonċerna l-approvazzjoni tat-tip ta’ sit u li tikkonforma mal-mudell fl-Anness 1 ta’ dan ir-Regolament.
         3.5.2.   Is-sit awżiljari għandu jkun jew tal-istess tip bħas-sit ittestjat jew ta’ tip differenti, u d-dettalji tiegħu għandhom jiġu rreġistrati fil-formola tal-komunikazzjoni li tikkonċerna l-approvazzjoni tat-tip ta’ sit u tikkonforma mal-mudell fl-Anness 1 ta’ dan ir-Regolament.
         3.5.3.   It-Test 2 jista’ jiġi applikat ukoll għal partijiet tal-vettura li mhumiex sit, kif imsemmi fil-paragrafu 8.1.7 tar-Regolament Nru 16 u l-paragrafu 5.3.5 tar-Regolament Nru 14.
         3.5.4.   F’każ fejn it-Test 2 jsir bil-manikin marbut b’ċinturin bi tliet punti u l-kriterji tal-korriment ma jinqabżux, is-sit awżiljari għandu jiġi kkunsidrat li jkun issodisfa r-rekwiżiti relatati mal-piżijiet tat-test statiku u l-moviment tal-ankraġġ ta’ fuq waqt it-test speċifikat fir-Regolament Nru 14 fir-rigward ta’ din l-installazzjoni.
         3.5.5.   It-Test 2 jista’ jiġi applikat ukoll għal sits li jħarsu laġenba. F’dan il-każ is-sit awżiljari kif imsemmi fil-paragrafu 3.2 għandu jkun sit li jħares laġenba u għandu jkun pożizzjonat kif speċifikat fl-Appendiċi 7.
         
   
   
      
         APPENDIĊI 2
         Proċedura tal-ittestjar għall-ankraġġi ta’ vettura b’applikazzjoni tal-paragrafu 6.1.1
         1.   L-APPARAT TAT-TEST
         1.1.   Struttura riġida, li tirrappreżenta b’mod suffiċjenti s-sit maħsub għall-użu fil-vettura, titwaħħal permezz ta’ tagħmir tat-twaħħil (boltijiet, viti, eċċ.) provdut mill-manifattur mal-partijiet tal-istruttura sottomessi għat-testijiet.
         1.2.   Jekk diversi tipi ta’ sits li jvarjaw minn xulxin fir-rigward tad-distanza bejn it-trufijiet ta’ quddiem u ta’ wara tas-saqajn tagħhom jistgħu jitwaħħlu fuq l-istess ankraġġ, it-test għandu jsir bl-iqsar distanza possibbli bejn is-saqajn tas-sit possibbli. Din id-distanza għandha tkun deskritta fuq iċ-ċertifikat tal-approvazzjoni tat-tip.
         2.   PROĊEDURA TAT-TEST
         2.1.   Forza F għandha tiġi applikata:
         2.1.1.   F’għoli ta’ 750 mm ’il fuq mill-pjan ta’ referenza u fuq il-linja vertikali li tinkludi ċ-ċentru ġeometriku tas-superfiċje mdawra bil-poligonu li jkollu punti ta’ ankraġġ differenti bħala qċaċet jew, jekk applikabbli, l-ankraġġi estremi tas-sit, ħdejn l-istruttura riġida kif definit fil-paragrafu 1.1 imsemmi qabel;
         2.1.2.   Fid-direzzjoni orizzontali u diretta lejn in-naħa ta’ quddiem tal-vettura;
         2.1.3.   F’dewmien kemm jista’ jkun qasir u għal perjodu ta inqas minn 0,2 s.
         2.2.   Il-forza F għandha tiġi determinata jew
         2.2.1.   Permezz tal-formula li ġejja: F = (5 000 ± 50) × i, fejn:
         F tingħata fi N u i tirrappreżenta n-numru ta’ pożizzjonijiet bilqiegħda tas-sit li għalih l-ankraġġi li għandhom ikunu ttestjati jeħtieġ ikunu approvati; jew, jekk meħtieġ mill-manifattur,
         2.2.2.   Skont il-piżijiet rappreżentattivi mkejla waqt it-testijiet dinamiċi kif deskritti fl-Appendiċi 1 ta’ dan ir-Regolament.
      
   
   
      
         APPENDIĊI 3
         IL-KEJL LI GĦANDU JITTIEĦED
         1.   Il-kejl meħtieġ kollu għandu jittieħed b’sistemi tal-kejl li jikkorrispondu għall-ispeċifikazzjonijiet tal-Istandard Internazzjonali ISO 6487:1987 imsemmi “Measurement techniques in impact tests: Instrumentation”.
         2.   Test dinamiku
         2.1.   Il-kejl li għandu jittieħed fuq it-trolley
         Il-karatteristiċi tad-deċelerazzjoni jew l-aċċelerazzjoni tal-karru għandhom jitkejlu, mid-deċelerazzjonijiet jew l-aċċelerazzjonijiet imkejla fuq il-qafas riġidu tat-trolley, b’sistemi tal-kejl b’CFC ta’ 60.
         2.2.   Il-kejl li għandu jittieħed fuq il-manikini
         Il-qari tal-apparat tal-kejl għandu jiġi reġistrat permezz ta’ kanali indipendenti tad-data tas-CFC li ġej:
         2.2.1.   Il-kejl fir-ras tal-manikin
         L-aċċelerazzjoni triassjali li tirriżulta u li tirreferi għaċ-ċentru tal-gravità (γ
            r) (1) għandha tkun imkejla b’CFC ta’ 600.
         2.2.2.   Kejl fit-toraċi tal-manikin
         L-aċċelerazzjoni li tirriżulta fiċ-ċentru tal-gravità għandha titkejjel b’CFC ta’ 180. Id-deflessjoni tal-kustilji u l-kriterju tal-viskożità (VC) għandhom jitkejlu b’CFC ta’180.
         2.2.3.   Il-kejl fil-wirk tal-manikin
         Il-forza tal-kompressjoni tal-assi għandha titkejjel b’CFC ta’ 600.
         2.2.4.   Il-kejl fl-addome tal-manikin.
         Il-forzi addominali għandhom jitkejlu b’CFC ta’ 600.
         2.2.5.   Il-kejl fil-pelvi tal-manikin.
         Il-forza pubika għandha titkejjel b’CFC ta’ 600.
         
            (1)  Espressi f ‘g (= 9,81 m/s2) li -valur varjabbli tagħhom huwa kkalkulat skont din il-formula:
         γr
            2 = γ l
            2 + γ v
            2 + γ t
            2,
         fejn:
         
                     γl
                     
                  
                  
                     =
                  
                  
                     il-valur tal-aċċelerazzjoni lonġitudinali istantanja;
                  
               
                     γν
                     
                  
                  
                     =
                  
                  
                     il-valur tal-aċċelerazzjoni vertikali istantanja;
                  
               
                     γt
                     
                  
                  
                     =
                  
                  
                     il-valur tal-aċċelerazzjoni trażversali istantanja.
                  
               
   
   
      
         APPENDIĊI 4
         DETERMINAZZJONI TAL-KRITERJI TA’ AĊĊETTABILITÀ
         1.   Impatt frontali (sit iħares ’il quddiem)
         1.1.   Il-kriterju tal-ġrieħi fir-ras (HIC)
         1.1.1.   Dan il-kriterju tal-korriment (HIC) jiġi kkalkulat fuq il-bażi tal-aċċelerazzjoni triassjali riżultanti mkejla skont l-Appendiċi 3, il-paragrafu 2.2.1 permezz ta’ din il-formula:
         
            
         fejn t1 u t2 huma kwalunkwe valuri ta’ ħin waqt it-test, u HIC ikollu l-valur massimu għal intervall t1, t2. Il-valuri ta’ t1 u t2 huma espressi f’sekondi.
         1.2.   Il-kriterju tal-aċċettabilità għat-toraċi (ThAC)
         1.2.1.   Dan il-kriterju jiġi determinat mill-valur assolut tal-aċċelerazzjoni riżultanti, espress f’g u mkejjel skont l-Appendiċi 3, il-paragrafu 2.2.2, u mill-perjodu tal-aċċelerazzjoni, espress f’ms.
         1.3.   Il-kriterju tal-aċċettabilità għall-wirk (FAC)
         Dan il-kriterju jiġi determinat mit-tagħbija tal-kompressjoni espressa f’kN, trażmessa assjalment fuq kull wirk tal-manikin u mkejla skont l-Appendiċi 3, il-paragrafu 2.2.3, u bid-dewmien tat-tagħbija tal-kompressjoni, espress f’ms.
         2.   Impatt mill-ġenb (sit li jħares laġenba)
         2.1.   Il-kriterju tal-ġrieħi fir-ras (HIC), ara l-paragrafu 1.1. hawn fuq.
         2.2.   Il-kriterju tal-aċċettabilità għat-toraċi
         2.2.1.   Id-deflessjoni tas-sider: id-deflessjoni massima tas-sider hija l-valur massimu tad-deflessjoni fuq kwalunkwe kustilja kif iddeterminata bit-transducers ta’ spostament tat-toraċi.
         2.2.2.   Il-kriterju tal-viskożità (VC):
         Ir-rispons viskuż massimu huwa l-valur massimu tal-VC fuq kwalunkwe kustilja li huwa kkalkulat mill-prodott istantanju tal-kompressjoni relattiva tat-toraċi fir-rigward ta’ n-nofs tat-toraċi u l-veloċità ta’ kompressjoni derivata bid-differenzjazzjoni tal-kompressjoni. Għall-fini ta’ dan il-kalkolu, il-wisa’ standard ta’ nofs il-qafas tat-toraċi huwa 140 mm.
         
            
         fejn D (metri) = id-deflessjoni tal-kustilji
         L-algoriżmu tal-kalkolu li għandu jintuża huwa stabbilit fir-Regolament Nru 95, Anness 4, Appendiċi 2.
         2.3.   Il-kriterju tal-aċċettabilità għall-addome
         Il-forza massima addominali hija l-valur massimu tas-somma tat-tliet forzi mkejla mit-transducers imwaħħla 39 mm ’l isfel mis-superfiċje fuq in-naħa tal-ħabta.
         2.4.   Il-kriterju tal-aċċettabilità għall-pelvi
         Il-forza massima fuq is-simfiżi pubika (PSPF) hija l-forza massima mkejla minn ċellula tat-tagħbija fis-simfisi pubika tal-pelvi.
      
   
   
      
         APPENDIĊI 5
         REKWIŻITI U PROĊEDURA TAT-TEST STATIKU
         1.   REKWIŻITI
         1.1.   Ir-rekwiżiti għas-sits ittestjati skont dan l-appendiċi għandhom jiddeterminaw:
         1.1.1.   Jekk l-okkupanti tas-sits jinżammux tajjeb mis-sits ta’ quddiemhom;
         1.1.2.   Jekk l-okkupanti tas-sit jindarbux serjament; kif ukoll
         1.1.3.   Jekk is-sit u l-mountings tas-sit ikunux b’saħħithom biżżejjed.
         1.2.   Ir-rekwiżiti tal-paragrafu 1.1.1 imsemmi hawn fuq għandhom jitqiesu bħala ssodisfati jekk l-ispostament massimu tal-punt ċentrali tal-applikazzjoni ta’ kull forza preskritta fil-paragrafu 2.2.1 imkejjel fil-pjan orizzontali u fil-pjan medjan lonġitudinali tal-pożizzjoni bilqiegħda rilevanti ma jaqbiżx l-400 mm.
         1.3.   Ir-rekwiżiti tal-paragrafu 1.1.2 imsemmi hawn fuq għandhom jitqiesu bħala ssodisfati jekk jintlaħqu dawn il-karatteristiċi:
         1.3.1.   L-ispostament massimu tal-punt ċentrali tal-applikazzjoni ta’ kull waħda mill-forzi preskritti fil-paragrafu 2.2.1, imkejjel kif deskritt fil-paragrafu 1.2, ma jkunx inqas minn 100 mm;
         1.3.2.   L-ispostament massimu tal-punt ċentrali tal-applikazzjoni ta’ kull waħda mill-forzi preskritti fil-paragrafu 2.2.2, imkejjel kif deskritt fil-paragrafu 1.2, ma jkunx inqas minn 50 mm;
         1.3.3.   Il-fittings kollha li jifformaw parti mid-dahar tas-sit jew l-aċċessorji tiegħu għandhom ikunu tali li ma jkunux jistgħu jikkawżaw xi korriment lill-passiġġier waqt l-impatt. Dan ir-rekwiżit għandu jitqies issodisfat jekk kwalunkwe parti li tagħmel kuntatt ma’ sfera b’dijametru ta’ 165 mm tippreżenta raġġ ta’ kurvatura ta’ mill-inqas 5 mm.
         1.3.4.   Jekk kwalunkwe parti mill-fittings u l-aċċessorji msemmija qabel tkun magħmula minn materjal ta’ ebusija ta’ inqas minn 50 shore A fuq dahar riġidu, ir-rekwiżiti stabbiliti fil-paragrafu 1.3.3 imsemmi hawn fuq għandhom japplikaw biss għad-dahar riġidu.
         1.3.5.   Il-partijiet tad-dahar tas-sit bħalma huwa l-apparati tal-aġġustament għas-sit u l-aċċessorji m’għandhom ikunu suġġetti għal ebda rekwiżit tal-paragrafu 1.3.3 jekk fil-pożizzjoni ta’ mistrieħ dawn ikunu taħt pjan orizzontali 400 mm ’il fuq mill-pjan ta’ referenza, anke jekk l-okkupant jista’ jiġi f’kuntatt magħhom.
         1.4.   Ir-rekwiżiti tal-paragrafu 1.1.3 għandhom jitqiesu ssodisfati jekk:
         1.4.1.   Ebda parti mis-sit, il-mountings jew l-aċċessorji tiegħu ma tinqala’ kompletament waqt it-test;
         1.4.2.   Is-sit jinżamm sew, anke jekk ankraġġ wieħed jew iktar ikun(u) parzjalment maqlugħ(a), u s-sistemi ta’ llokkjar kollha jibqgħu llokkjati matul it-test kollu;
         1.4.3.   Wara t-test l-ebda parti strutturali tas-sit jew tal-aċċessorji ma jkollha qsim jew truf jew kantunieri ppuntati jew li jaqtgħu li jistgħu jikkawżaw xi korriment lill-persuna.
         2.   TESTIJIET STATIĊI
         2.1.   L-apparat tat-test
         2.1.1.   Dan jikkonsisti f’superfiċji ċilindriċi b’raġġ ta’ kurvatura ekwivalenti għal 82 ± 3 mm u ta’ wisa’:
         2.1.1.1.   Tal-anqas ugwali għall-wisa’ tad-dahar ta’ kull pożizzjoni bilqiegħda tas-sit ittestjat għall-forma ta’ fuq;
         2.1.1.2.   Ekwivalenti għal 320 – 0/+10 mm għall-forma ta’ taħt kif jidher fil-figura ta’ dan l-Appendiċi.
         2.1.2.   Is-superfiċje li tistrieħ fuq il-partijiet tas-sit għandha tkun magħmula minn materjal li l-ebusija tiegħu ma tkunx anqas minn 80 Shore A.
         2.1.3.   Kull superfiċje ċilindrika għandha tkun mgħammra b’mill-anqas transducer wieħed li jkun kapaċi jkejjel il-forzi applikati fid-direzzjoni definita fil-paragrafu 2.2.1.1.
         2.2.   Proċedura tat-test
         2.2.1.   Għandha tiġi applikata forza tat-test ekwivalenti għal  ± 50 N permezz ta’ apparat konformi mal-paragrafu 2.1 imsemmi fuq, mal-parti ta’ wara tas-sit li tikkorrispondi għal kull pożizzjoni bilqiegħda tas-sit.
         2.2.1.1.   Id-direzzjoni tal-applikazzjoni tal-forza għandha tkun fil-pjan medjan vertikali tal-pożizzjoni bilqiegħda kkonċernata; din għandha tkun orizzontali u minn wara għan-naħa ta’ quddiem tas-sit.
         2.2.1.2.   Id-direzzjoni għandha tkun f’għoli H1 li għandu jkun bejn 0,70 m u 0,80 m u fuq il-pjan ta’ referenza. L-għoli eżatt għandu jkun stabbilit mill-manifattur.
         2.2.2.   Forza tat-test ekwivalenti għal  ± 100 N għandha tiġi applikata simultanjament mal-parti ta’ wara tas-sit li tikkorrispondi għal kull pożizzjoni bilqiegħda tas-sit fuq l-istess pjan vertikali u fl-istess direzzjoni fl-għoli H2 li għandu jkun bejn 0,45 u 0,55 m ’il fuq mill-pjan ta’ referenza, b’apparat li jikkonforma mal-paragrafu 2.1 imsemmi fuq. L-għoli eżatt għandu jkun determinat mill-manifattur.
         2.2.3.   Il-forma tat-test għandha tinżamm kemm jista’ jkun f’kuntatt mal-parti ta’ wara tas-sit waqt l-applikazzjoni tal-forzi speċifikati fil-paragrafi 2.2.1 u 2.2.2 imsemmija qabel. Dawn għandhom ikunu jistgħu jimpernjaw fi pjan orizzontali.
         2.2.4.   Meta sit ikollu aktar minn pożizzjoni bilqiegħda waħda, il-forzi li jikkorrispondu għal kull pożizzjoni bilqiegħda għandhom jiġu applikati simultanjament u għandu jkun hemm forom ta’ fuq u ta’ taħt daqs kemm ikun hemm pożizzjonijiet bilqiegħda.
         2.2.5.   Il-pożizzjoni inizjali ta’ kull pożizzjoni bilqiegħda ta’ kull waħda mill-forom għandha tiġi determinata billi l-apparati tal-ittestjar jiddaħħlu f’kuntatt mas-sit b’forza ekwivalenti għal mill-inqas 20 N.
         2.2.6.   Il-forzi indikati fil-paragrafi 2.2.1 u 2.2.2 imsemmija qabel għandhom jiġu applikati malajr kemm jista’ jkun u jinżammu kollha bil-valur speċifikat, tkun xi tkun id-deformazzjoni, għal mill-inqas ta’ 0,2 sekonda.
         2.2.7.   Jekk it-test ikun sar b’forza waħda jew iktar minn waħda iżda mhux bil-forzi kollha ikbar minn dawk speċifikati fil-paragrafi 2.2.1 u 2.2.2 imsemmija qabel u jekk is-sit ikun konformi mar-rekwiżiti, it-test għandu jiġi kkunsidrat bħala sodisfaċenti.
         
            Apparat tat-test statiku
         
         
   
   
      
         APPENDIĊI 6
         KARATTERISTIĊI TAL-ASSORBIMENT TAL-ENERĠIJA TAL-PARTI TA’ WARA TAD-DAHAR TAS-SITS
         1.   Elementi tal-parti ta’ wara tad-dahar tas-sits li jkunu fiż-żona ta’ referenza, kif definiti fil-paragrafu 2.21 ta’ dan ir-Regolament, għandhom jiġu verifikati fuq talba tal-manifattur skont ir-rekwiżiti tal-assorbiment tal-enerġija stabbiliti fl-Anness 4, tar-Regolament Nru 21. Għal dan il-għan, l-aċċessorji kollha mwaħħla għandhom jiġu ttestjati fil-pożizzjonijiet kollha tal-użu, minbarra mwejjed li għandhom ikunu fil-pożizzjoni magħluqa.
         2.   Dan it-test għandu jissemma fil-formola tal-komunikazzjoni li tikkonċerna l-approvazzjoni tat-tip ta’ sit li jikkonforma mal-mudell fl-Anness 1 ta’ dan ir-Regolament. Għandha tinhemeż illustrazzjoni li turi ż-żona tal-parti ta’ wara tad-dahar tas-sit, verifikata mit-test tad-dissipazzjoni tal-enerġija.
         3.   Dan it-test jista’ jiġi applikat għal partijiet tal-vettura li mhumiex sit (il-paragrafu 3.5.3 tal-Appendiċi 1 u l-paragrafu 2.3 tal-Appendiċi 7).
      
   
   
      
         APPENDIĊI 7
         Rekwiżiti għas-salvagwardja tal-passiġġieri f’sits li jħarsu laġenba skont il-paragrafu 7.4.4
         1.   Id-distanza bejn is-sit li jħares laġenba li jkun l-aktar fuq quddiem u l-parti tal-vettura quddiem dan is-sit li jħares laġenba li jkun l-aktar fuq quddiem ma għandhiex tkun aktar minn 450 mm. Il-kejl kollu għandu jittieħed 1 000 mm ’il fuq mill-pjan ta’ referenza tas-sit li jħares laġenba li jkun l-aktar fuq quddiem (ara l-Figura 1).
         
            Figura 1
         
         
            Rekwiżiti tal-pożizzjonar għal sits li jħarsu laġenba
         
         2.   Il-parti tal-vettura (eż., taqsima, ħajt jew dahar tas-sit ta’ sit li jħares ’il quddiem) li tkun quddiem is-sit li jħares lejn laġenba li jkun l-aktar fuq quddiem għandha tissodisfa r-rekwiżiti li ġejjin sabiex tissalvagwardja l-passiġġier li jkun f’dak is-sit li jħares laġenba li jkun l-aktar fuq quddiem (ara l-Figura 2):
         2.1.   L-għoli tal-parti tal-vettura, abbażi tal-fuq il-pjan ta’ referenza tas-sit li jħares la ġenba li jkun l-aktar fuq quddiem, m ‘għandux ikun anqas minn 1 020 mm; kif ukoll
         2.2.   Is-superfiċje tal-impatt effettiv tal-parti tal-vettura jkollha wisa’ ta’ 200 mm u għoli ta’ 580 mm. Din is-superfiċje għandha tkun ippożizzjonata b’mod li l-linja ċentrali vertikali tkun 50 mm lura mill-punt-H tas-sit li jħares laġenba li jkun l-aktar fuq quddiem; kif ukoll
         2.3.   Is-superfiċje korrispondenti tal-parti tal-vettura installata, proġettata fuq pjan vertikali fis-seħħ li tgħaddi minn dan il-punt-H, għandha tkopri mill-anqas 95 fil-mija tas-superfiċje effettiva tal-impatt. Din il-parti tal-vettura għandha tissodisfa r-rekwiżit tal-assorbiment tal-enerġija skont l-Appendiċi 6.
         2.3.1.   Jekk ikun hemm vojt fis-superfiċje korrispondenti (is-soltu jkun vojt bejn żewġ sits li jħarsu ’il quddiem), għandha tiġi stabbilita distanza għal kull vojt permezz ta’sfera b’dijametru ta’ 165 mm. L-isfera għandha titpoġġa f’kuntatt mal-vojt f’punt taż-żona tal-vojt li tippermetti l-intrużjoni massima tal-isfera, waqt li ma tiġi applikata l-ebda tagħbija. Id-distanza bejn iż-żewġ punti ta’ kuntatt tal-isfera għandha tkun inqas minn 60 mm;
         3.   Fuq għażla tal-fabbrikant, jista’ jsir test skont l-Appendiċi 1 bl-użu tal-manikin xieraq għal sits li jħarsu laġenba.
         
            Figura 2
         
         
            Rekwiżiti tal-pożizzjonar għall-parti tal-vettura li tkun aktar ’il quddiem mis-sit li jħares laġenba li jkun l-aktar fuq quddiem
         
         
   
   
      
         ANNESS 1
         KOMUNIKAZZJONI
         (Format massimu: A4 (210 × 297 mm))
         (1)
         Maħruġa minn:
         Isem tal-amministrazzjoni:
         …
         …
         dwar (2):
         Approvazzjoni mogħtija
         Approvazzjoni estiża
         Approvazzjoni rifjutata
         Approvazzjoni rtirata
         Produzzjoni mwaqqfa għalkollox
         ta’ tip jew tipi ta’ sits fir-rigward tas-saħħa tiegħu (tagħhom) skont ir-Regolament Nru 80
         Approvazzjoni Nru … Estensjoni Nru …
         1. Isem kummerċjali jew it-trejdmark tas-sit: …
         2. It-tip ta’ sit: …
         3. L-isem u l-indirizz tal-manifattur: …
         4. Jekk applikabbli, l-isem u l-indirizz tar-rappreżentant tal-manifattur: …
         5. Informazzjoni addizzjonali:
         5.1. Deskrizzjoni fil-qosor tat-tip tas-sit, tal-fittings tal-irbit tiegħu u tas-sistemi tiegħu tal-aġġustament, tal-ispostament u tal-illokkjar inkluża d-distanza minima bejn il-punti tal-irbit: …
         5.2. Pożizzjoni u arranġament tas-sits: …
         5.3. Sits, jekk ikun hemm, li jinkorporaw l-ankraġġ ta’ ċinturin tas-sikurezza: …
         5.4. It-test tal-assorbiment tal-enerġija tal-parti ta’ wara tad-dahar tas-sit: iva/le (2)
         5.5. Illustrazzjonijiet li juru ż-żona tal-parti ta’ wara tad-dahar tas-sit li ġiet verifikata għad-dissipazzjoni tal-enerġija: …
         5.6. Sit approvat skont il-paragrafu 5.1 ta’ dan ir-Regolament (test dinamiku): iva/le (2)
         5.6.1. It-Test 1 skont l-Appendiċi 1: iva/le (2)
         5.6.2. It-Test 2 skont l-Appendiċi 1: iva/le (2)
         5.6.3. Deskrizzjoni taċ-ċinturini tas-sikurezza u l-ankraġġi użati għall-fini tat-Test 2: …
         5.6.4. Tip ta’ sit awżiljari użat għat-Test 2 (jekk differenti mit-tip ta’ sit approvat): …
         5.7. Sit approvat skont il-paragrafu 5.1 ta’ dan ir-Regolament (test statiku): iva/le (2)
         5.8. Test skont l-Appendiċi 5: iva/le (2)
         5.9. Test skont l-Appendiċi 6: iva/le (2)
         6. Sit sottomess għall-approvazzjoni fil-: …
         7. Tip ta’ apparat: deċellerazzjoni/aċċellerazzjoni (2)
         8. Servizz tekniku, responsabbli għat-test tal-approvazzjoni: …
         9. Id-data tar-rapport maħruġ minn dak is-Servizz: …
         10. In-numru tar-rapport maħruġ minn dak is-Servizz: …
         11. Approvazzjoni mogħtija/miċħuda/estiża/irtirata (2)
         12. Pożizzjoni tal-marka tal-approvazzjoni fuq is-sit: …
         13. Post: …
         14. Data: …
         15. Firma: …
         16. Id-dokumenti li ġejjin, li fihom in-numru tal-approvazzjoni li jidher hawn fuq, huma disponibbli jekk issir rikjesta għalihom: …
         (1) Numru distintiv tal-pajjiż li ta, estenda, ċaħad jew irtira l-approvazzjoni (ara d-dispożizzjonijiet tal-approvazzjoni fir-Regolament).
         (2) Aqta’ barra dak li ma japplikax.
      
   
   
      
         ANNESS 2
         KOMUNIKAZZJONI
         (Format massimu: A4 (210 × 297 mm))
         (1)
         Maħruġa minn:
         Isem l-amministrazzjoni:
         …
         …
         dwar (2):
         Approvazzjoni mogħtija
         Approvazzjoni estiża
         Approvazzjoni rifjutata
         Approvazzjoni rtirata
         Produzzjoni mwaqqfa għalkollox
         ta’ tip ta’: vettura fir-rigward tas-saħħa tal-ankraġġi tas-sits skont ir-Regolament Nru 80
         Approvazzjoni Nru … Estensjoni Nru …
         1. Isem jew marka kummerċjali tal-vettura: …
         2. It-tip ta’ vettura: …
         3. L-isem u l-indirizz tal-manifattur: …
         4. Jekk applikabbli, l-isem u l-indirizz tar-rappreżentant tal-manifattur: …
         5. Informazzjoni addizzjonali:
         5.1. Deskrizzjoni fil-qosor tat-tip ta’ vettura skont l-ankraġġi tagħha u l-valur minimu tad-distanza bejn l-ankraġġi: …
         5.2. Marka u tip ta’ sits ta’ tip approvat (jekk applikabbli): …
         5.3. Għal kull filliera ta’ sits: individwali/bank, fiss/aġġustabbli, dahar fiss/dahar aġġustabbli, dahar jinqaleb lura/dahar jinklina (2)
         5.4. Pożizzjoni u arranġament tas-sits (sits tat-tip approvat u sits oħra): …
         5.5. Sits, jekk applikabbli, li jinkorporaw ankraġġi taċ-ċinturin tas-sikurezza: …
         6. Il-vettura tressqet għall-approvazzjoni fi: …
         7. Servizz Tekniku, responsabbli għat-test tal-approvazzjoni: …
         8. Id-data tar-rapport maħruġ minn dak is-Servizz: …
         9. In-numru tar-rapport maħruġ minn dak is-Servizz: …
         10. Approvazzjoni mogħtija/miċħuda/estiża/irtirata (2)
         11. Pożizzjoni tal-marka tal-approvazzjoni fuq il-vettura: …
         12. Post: …
         13. Data: …
         14. Firma: …
         15. Id-dokumenti li ġejjin, li fihom in-numru tal-approvazzjoni li jidher hawn fuq, huma disponibbli jekk issir rikjesta għalihom: …
         (1) Numru distintiv tal-pajjiż li ta, estenda, ċaħad jew irtira l-approvazzjoni (ara d-dispożizzjonijiet tal-approvazzjoni fir-Regolament).
         (2) Aqta’ barra dak li ma japplikax.
      
   
   
      
         ANNESS 3
         ARRANĠAMENTI TAL-MARKI TAL-APPROVAZZJONI
         1.   Arranġament tal-marka tal-approvazzjoni għal sit
         a = 8 mm, minimu
         Il-marka tal-approvazzjoni ta’ hawn fuq imwaħħla fuq sit turi li t-tip ta’ sit kkonċernat ġie approvat fin-Netherlands (E4) taħt in-numru 032439, fir-rigward tas-saħħa tas-sits, fejn it-test sar skont il-paragrafu 2 tal-Anness 4. In-numru tal-approvazzjoni jindika li l-approvazzjoni nħarġet skont ir-rekwiżiti tar-Regolament Nru 80 kif emendat mis-serje tal-emendi 03.
         2.   Arranġament tal-marka tal-approvazzjoni għal tip ta’ vettura
         a = 8 mm, minimu
         Il-marka tal-approvazzjoni ta’ hawn fuq, imwaħħla ma’ vettura, turi li din it-tip ta’ vettura ġiet approvata fin-Netherlands (E4) bin-numru 032439 fir-rigward tas-saħħa tal-ankraġġi fil-vettura. In-numru tal-approvazzjoni jindika li l-approvazzjoni nħarġet skont ir-rekwiżiti tar-Regolament Nru 80 kif emendat mis-serje tal-emendi 03.
      
   
   
      
         ANNESS 4
         Il-proċedura biex jiġu ddeterminati l-punt “H” u l-angolu reali tat-torso għall-pożizzjonijiet bilqiegħda fil-vetturi bil-mutur (1)
         
         
                     Appendiċi 1
                  
                  
                     —
                  
                  
                     Deskrizzjoni tal-magna tridimensjonali għall-punt “H” (il-magna 3-D H) (1) (2)
                     
                  
               
                     Appendiċi 2
                  
                  
                     —
                  
                  
                     Sistema ta’ referenza tridimensjonali (1)
                     
                  
               
                     Appendiċi 3
                  
                  
                     —
                  
                  
                     
                        Data ta’ referenza dwar il-pożizzjonijiet bilqiegħda (1)
                     
                  
               
            (1)  Il-proċedura kif deskritta fl-Anness 1 tar-Riżoluzzjoni Konsolidata dwar il-Kostruzzjoni tal-Vetturi (R.E.3), (dokument ECE/TRANS/WP.29/78/Rev.2). www.unece.org/trans/main/wp29/wp29wgs/wp29gen/wp29resolutions.html
         
            (2)  Għad-dettalji tal-kostruzzjoni tal-magna 3 DH, ikkuntattja lis-Society of Automotive Engineers (SAE) (Għaqda tal-Inġiniera Awtomobilistiċi), 400 Commonwealth Drive, Warrendale, Pennsylvania 15096, l-Istati Uniti tal-Amerka. Il-magna tikkorispondi għal dik deskritta fl-Istandard ISO 6549-1980.